ערד ניר

ערד ניר (נולד ב-5 בפברואר 1962) הוא שדרן רדיו וטלוויזיה, עיתונאי, מגיש, כתב ומנחה טלוויזיה ישראלי. משמש כעורך חדשות החוץ של חברת החדשות משנת 1994.

ביוגרפיה
ניר נולד בשם ערד הלבר בחיפה, גדל והתחנך באשדוד. למד בתיכון מקיף ג' ברובע ד' בעיר והיה ממקימי "רדיו ההפסקות" של התיכון. בהיותו בתיכון למד אספרנטו. סיים לימודי וטרינריה.

החל את דרכו העיתונאית בשנת 1980 בגלי צה"ל ונמנה גם עם מייסדי ערוץ 2. משמש כעורך חדשות החוץ של חברת החדשות ומבזקן משנת 1994 - בהתחלה בערוץ 2 ובהמשך בקשת 12.

במסגרת תפקידו כעורך חדשות החוץ של חברת החדשות של ערוץ 2 היה ניר מופקד על מספר שידורים בולטים ובהם שידור השבעת נלסון מנדלה, כניסת האלף החדש בשנת 2000 מניו זילנד, התרסקות המעבורת קולומביה מעל שמי טקסס בשנת 2003 (אז היה השדר היחיד בעולם ששידר מהמקום בשידור חי), מערכות הבחירות בארצות הברית משנת 1996 ועד 2020, בטורקיה בשנת 2007, וטקס האשכבה של נלסון מנדלה בשנת 2013.

בין הראיונות הבולטים שערך היו הראיון עם נשיא טורקיה לשעבר סוליימאן דמירל בשנת 1999 לאחר רעידת האדמה הגדולה בטורקיה וראיון עם רג'פ טאיפ ארדואן מיד לאחר כניסתו לתפקיד ראש ממשלת טורקיה, בשנת 2003. ראיין גם את הנשיא לשעבר עבדוללה גול, ראש הממשלה אהמט דבוטאולו וסגן ראש הממשלה בולנט ארינץ' ועוד אישים בצמרת הממשל הטורקי. ראיין את קנצלרית גרמניה אנגלה מרקל, מזכירת המדינה האמריקאית קונדוליזה רייס וראש ממשלת צרפת מנואל ואלס לפני ביקורו בישראל ב-2016.

הגיש את מהדורת חדשות סוף השבוע של הערוץ משנת 1998 עד שנת 2001 ולאחר מכן את התוכנית "סדר עולמי", תוכנית חדשות החוץ של ערוץ 2.

בשנת 2010 יצא לאור ספרו "המסעדה הגדולה בעולם" בהוצאת אריה ניר. בספר מוצג סיור קולינרי בשוקי איסטנבול ובמסעדותיה, כולל מתכונים.

מלמד עיתונות וטלוויזיה במרכז הבינתחומי הרצליה ובמכללת נתניה.

מתגורר בתל אביב עם רעייתו ושני ילדיו. דובר צרפתית וטורקית.

קישורים חיצוניים

 
 
 הכתבות והפרשנויות של ערד ניר ב-N12

הערות שוליים

עיתונאים ישראלים
עיתונאים כותבי עברית
אנשי טלוויזיה ישראלים
שדרני רדיו ישראלים
חיילי גלי צה"ל
אשדוד: אישים
מנחי טלוויזיה ישראלים
סגל חברת החדשות
כתבי חדשות חוץ ישראלים
בוגרי מקיף ג' אשדוד
אספרנטיסטים ישראלים
ישראלים שנולדו ב-1962